Med mere end 15 år på bagen er det mere end tiltrængt at Aalborg garden nu har fået penge til at købe nye uniformer.

Med gavmilde bidrag fra en række fonde er pengene til at købe nye uniformer til Aalborg Garden fundet. Og tiden til den investering er moden. De nuværende uniformer har nemlig mere end 15 år på bagen og synger mildest talt på sidste vers. - Uniformsjakkerne er simpelthen begyndt at smuldre væk og stoffet er så mørt, at det er svært at undgå, at bukserne revner. Så vi har trængt til at få nye uniformer længe, men med godt 50 udøvende gardister er det en stor investering som Aalborg Garden ikke har økonomien til at løfte på egen hånd, siger Aalborg Gardens formand Niels Lundbye-Christensen. Det er blandt andet A.P. Møllerfonden, som med et bidrag på 100.000 kroner er den største bidragsyder. Derudover har Nørresundby Bank og Toyota-fonden bidraget med henholdsvis 5000 og 10.000 kroner. - Takket være de donationer er vi kommet meget tættere på at få de nye uniformer, og det er vi vanvittigt glade for, for det trænger vi i den grad til, siger Niels Lundbye-Christensen. Aalborg Garden håber at kunne vise de nye uniformer frem til juni, når de deltager i DM i garder.